આ બધાં ઉપરાંત શાળાઓએ સમજવાની ખાસ જરૂર છે કે રમતગમત, યોગ અને બીજી શારીરીક પ્રવૃત્તિઓ પણ, વર્ગમાં અપાતાં વ્યાખ્યાનો, પ્રયોગશાળામાં કરાતા પ્રયોગો અને પુસ્તકોના અભ્યાસ દ્વારા થતાં શિક્ષણ જેટલો જ ભણતરનો મહત્ત્વનો હિસ્સો છે. ખેલકૂદમાં ભાગ લીધા સિવાય હારની ગમગીની અને વિજયનો ઉન્માદ પચાવી શકવાની ખેલદીલી નથી આવડી શકવાની. યોગ્ય રીતે કરાયેલ યોગાભ્યાસ સિવાય આપણાં મનને શાંત કરી શકવાની અને સંતુલિત શારીરીક વિકાસની કળામાં ક્યારે પણ નિપુણ ન થઈ શકાય.